Diari Oficial de la Generalitat Valenciana


Sumari del DOGV 9325, del 26-04-2022 (2022/2912)

RESOLUCIÓ de 10 de gener de 2022, del director general de Qualitat i Educació Ambiental, per la qual es formula l'informe d'impacte ambiental del Projecte de planta tractament d'RCD i restes vegetals al carrer Río Mundo, núm. 1, polígon industrial Los Valeros, al terme municipal de Benijófar (Alacant) (expedient (1623354) 091/2630-NEH).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9325

Data del DOGV
:   26-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2912


Data del document
:   10-01-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Benijófar
    * impacte ambiental

RESOLUCIÓ de 10 de gener de 2022, del director general de Qualitat i Educació Ambiental, per la qual es formula l'informe d'impacte ambiental del Projecte de planta tractament d'RCD i restes vegetals al carrer Río Mundo, núm. 1, polígon industrial Los Valeros, al terme municipal de Benijófar (Alacant) (expedient (1623354) 091/7510-ETB). [2022/2912]  
  
Resolució de 10 de gener de 2022, del director general de Qualitat i Educació Ambiental, per la qual es formula l'informe d'impacte ambiental del Projecte de planta tractament d'RCD i restes vegetals al carrer Río Mundo, núm. 1, polígon industrial Los Valeros, al terme municipal de Benijófar (Alacant) (expedient (1623354) 091/2733-BBJ).  
  
Informe d'impacte ambiental  
Expedient: (1623354) 091/2020/AIA.  
Títol: Planta de tractament d'RCD i restes vegetals al terme municipal de Benijófar.  
Titular: Contenedores y Grúas Juanmi, SL.  
Òrgan substantiu: Ajuntament de Benijófar (Ref.: 68/2020).  
Localització: carrer Río Mundo, núm. 1, polígon industrial Los Valeros, Benijófar (Alacant).  
NIMA: 2279931555.  
  
Antecedents  
Contenedores y Grúas Juanmi, SL promou una activitat de gestió de residus al terme municipal de Benijófar. L'activitat es desenvolupa a la parcel·la de referència cadastral 2265187UE8632W3883OE, al carrer Río Mundo, núm. 1, polígon industrial Los Valeros, al terme municipal de Benijofar.  
Actualment, el promotor disposa de llicència ambiental en la ubicació estudiada per al desenvolupament de l'activitat d'aparcament de vehicles, contenidors d'RCD i altres materials de construcció, i disposa d'autorització de gestor de residus 626/T02/CV (transportista de residus no perillosos) i 458/N02/CV (negociant de residus no perillosos).  
  
L'activitat proposada, centre de tractament de residus de construcció i demolició (RCD) i tractament previ de restes vegetals, procedents de tasques de poda i jardineria, suposa una ampliació de l'activitat.  
  
Prèviament a la presentació del projecte tècnic i al document ambiental, el promotor presenta un informe preliminar de situació del sòl on manifesta que l'única activitat que s'ha dut a terme a la parcel·la objecte d'estudi és la que aquest hi desenvolupa actualment, d'aparcament de vehicles, contenidors de residus de construcció i demolició i altres materials de construcció (expedient 133/2019, de declaracions responsables o comunicacions d'activitat) i hi ha acta de conformitat amb l'obertura i inici de l'activitat emesa el 18 de juliol de 2019 per personal tècnic de l'Ajuntament de Benijófar.  
  
  
Tramitació administrativa  
Amb data 30 de setembre de 2020 ha tingut entrada en aquest òrgan ambiental un ofici remés per l'Ajuntament de Benijófar en relació amb la tramitació de llicència ambiental del Projecte de planta de tractament d'RCD i restes vegetals al terme municipal de Benijófar, que Contenedores y Grúas Juanmi, SL promou al terme municipal de Benijófar.   
  
En aquest ofici se sol·licita a aquest òrgan que emeta informe d'impacte ambiental a l'efecte de tramitar la llicència ambiental del projecte. S'hi adjunta la documentació següent:   
- Sol·licitud d'inici de l'ajuntament de Benijófar.  
- Informe preliminar del sòl.  
- Projecte tècnic amb estudi acústic.  
- Resum no tècnic de l'estudi d'impacte ambiental.  
- Document ambiental.  
- Informe de la secretaria de l'Ajuntament de data 4 de febrer de 2020, en el qual s'informa al promotor que l'activitat està sotmesa al règim de llicència ambiental i les condicions que hi requereix.  
- Informe tècnic preliminar, de data 12 de juny de 2020, en el qual s'exposa que el projecte compleix tots els condicionants per a realitzar exposició pública.  
- Certificat de compatibilitat urbanística.  
- Certificat d'exposició pública des del dia 25 de juny de 2020 fins al dia 23 de juliol de 2020, de notificació als confrontants i d'existència d'al·legacions.  
- Al·legació de la veïna confrontant Josefa Jiménez Valero que, entre altres qüestions, manifesta queixes per precipitació de pols i partícules de l'activitat actual en la seua propietat; s'oposa a l'aprovació de la llicència ambiental sol·licitada, i sol·licita el tancament de la instal·lació i que se li comunique l'informe de l'avaluació d'impacte ambiental. En l'expedient no consta resposta a les al·legacions.  
Considerant que la instal·lació se situa en zona industrial, que l'ajuntament ha sotmés l'expedient a informació pública i aporta resultat del tràmit i informe municipal, i en nom de la simplificació i reducció de càrregues administratives, s'incorpora l'esmentada documentació a aquest expedient als efectes previstos en l'article 46 de la Llei 21/2013. La informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.  
  
Criteris ambientals   
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
1. Característiques del projecte  
a) Les dimensions i el disseny del conjunt del projecte  
La instal·lació existent ocupa una parcel·la de 3.470 m2 dividida en dues zones. La zona 1, de 1.200 m2, està pavimentada amb una solera impermeable amb sistema de recollida de lixiviats fins a un dipòsit estanc de 3.000 l enterrat on les aigües que cauen sobre la solera quedaran retingudes i posteriorment seran retirades per un gestor autoritzat. En aquesta zona s'alçarà un porxe de 7,5 x 5 m.  
La zona 2 té el sòl de llast compactat. En aquesta hi ha dos grups de sitges de 5 x 6 m conformats amb panells prefabricats de formigó de 2 m d'alçària. En la zona nord hi ha 6 sitges i en la zona sud, 4 sitges. A la cantonada nord-oest se situa enterrada la bassa de lixiviats de 3.000 l de capacitat. A l'entrada del recinte se situarà la bàscula de pesatge i hi adossada hi ha una caseta prefabricada per a control de la bàscula, oficina, vestidors i lavabos per al personal. La zona sud de la instal·lació s'asfaltarà i es cobrirà la zona d'entrada i eixida de vehicles i la zona d'apilament de residu verd. La zona d'apilament de residus verds serà impermeable i disposarà d'un sistema de recollida de lixiviats que seran conduïts a la bassa enterrada.  
Aquestes instal·lacions es complementen amb una xarxa de reg per aspersió per tot el perímetre de l'activitat per a reduir les emissions de pols i contenidors de diverses grandàries i usos.  
La instal·lació disposarà de la maquinària següent:  
- Retroexcavadora giratòria i pala carregadora per a tasques de càrrega i separació inicial. Aquestes màquines admeten accessoris per a diversos usos i es poden usar per a càrrega i descàrrega, separació inicial o trituració de restes vegetals.  
- Pinça hidràulica de separació acoblat a retropala.  
- Bàscula de pesatge pis mòbil electrònica, formada per 4 plaques de pesatge individuals i capacitat de pesatge: màxim 15.000 Kg x 4.  
- Instal·lació de neteja per bufament d'RCD, de 15,5 kW.  
Els equips de trituració són mòbils i compartiran el mateix lloc de treball. No estaran permanentment en la instal·lació i hi seran transportats quan es necessiten els seus serveis. Aquests equips són els següents:  
  
- Equip mòbil de trituració de 130 kW.   
- Triturador i molí per a restes vegetals acoblades a la pala carregadora o a retroexcavadora giratòria.  
El procés comença amb el control d'accés i pesatge dels materials. Els RCD nets es descarregaran en les sitges d'apilament de material en la zona nord a l'espera de ser triturats. Els RCD bruts es descarregaran en la zona impermeable i es procedirà a la seua inspecció i a una primera operació de neteja manual assistits amb una retropala amb pinça de separació on es retiraran els materials més voluminosos i visibles (ferralles, llandes, pots, fustes, cartons, plàstics, etc.), es dipositaran en contenidors específics per a cada tipus de residus i es deixaran en condicions de ser conduïts a la instal·lació de neteja per bufament. Durant l'etapa de neteja primària és possible que apareguen puntualment residus perillosos, que es depositaran en contenidors situats al porxe, protegits de la intempèrie. Aquests residus seran retirats per gestors autoritzats. Després de la neteja primària, els RCD seran tractats per la instal·lació de neteja per bufament, on s'eliminaran els components lleugers i els ferris de xicoteta grandària que no han sigut retirats en la neteja primària. Aquests residus es depositaran en contenidors separats per a la posterior retirada per gestors autoritzats. Una vegada els RCD es troben nets es dipositaran en les zones d'apilament. Quan s'haja acumulat suficient material net, es portarà a la instal·lació la trituradora, que triturarà i tamisarà els RCD i els convertirà en llast, que s'emmagatzemarà en les sitges de la part nord per a la seua venda i ús com a material de construcció.  
  
Els residus vegetals es descarregaran en les sitges disposades en la zona sud. Quan s'haja acumulat suficient material, passarà a la trituradora mòbil alimentada per una pala carregadora on patirà una important reducció de volum. Una vegada triturats, s'emmagatzemaran en les sitges de la zona sud o en contenidors situats en aquesta mateixa zona.  
Les capacitats declarades són:  
- Reciclatge d'RCD: 10.000 t/any.  
- Operacions amb residus vegetals: 1.500 t/any.  
- Operacions amb RCD no petris: 900 t/any.  
La producció de la instal·lació no és uniforme i es desenvolupa en diverses fases amb emmagatzematges intermedis per la qual cosa és difícil de definir i determinar la capacitat diària. El promotor exposa que la capacitat de tractament serà en tot cas inferior a 500 t/dia, i proposa que es classifique en el grup C del Catàleg d'activitats potencialment contaminadores de l'atmosfera. CAPCA-2010.   
b) L'acumulació amb altres projectes, existents o aprovats  
El projecte utilitza les mateixes instal·lacions amb l'activitat que ja es realitza en aquestes: aparcament de vehicles, contenidors de residus de construcció i demolició, i altres materials de construcció. Les dues activitats són compatibles i la realització simultània no modifica substancialment l'impacte de l'activitat.  
c) La utilització de recursos naturals, en particular la terra, el sòl, l'aigua i la biodiversitat  
L'activitat utilitza aigua provinent de la xarxa pública per als serveis sanitaris del personal i per al procés productiu. En el procés productiu, l'aigua es polvoritza per a evitar la formació de pols i la quantitat usada no és significativa.  
d) La generació de residus  
Les labors de separació i classificació d'RCD generen materials no aprofitables o valoritzables que es recolliran en contenidors i seran retirats de l'activitat per gestors autoritzats. En el cas d'aparéixer residus perillosos mesclats amb els RCD, aquests es gestionaran adequadament a l'espera de ser retirats per gestor autoritzat. L'activitat de tractament de residus vegetals també pot generar residus impropis generalment en forma de bosses de plàstic que seran retirats per gestor autoritzat.   
  
Tant els RCD com els residus verds poden produir lixiviats que seran conduïts a una bassa estanca. Els líquids recollits en la bassa de recollida de lixiviats seran retirats per un gestor autoritzat.  
e) La contaminació i altres pertorbacions  
L'activitat es realitza a cel obert, utilitza màquines que produeixen soroll i poden produir vibracions. Maneja materials que poden produir lixiviats. En haver circulació de vehicles sobre zones no pavimentades pot haver-hi arrossegament de partícules a l'exterior. Està inclosa en el catàleg d'activitats potencialment contaminadores de l'atmosfera. CAPCA-2010, definit en el Reial decret 100/2011, de 28 de gener, en el grup C, amb el codi 09 10 09 51.  
Les principals afeccions associades a l'activitat seran les següents:  
- Emissions a l'atmosfera. La producció i dispersió de pols s'origina en els processos de càrrega i descàrrega d'àrids en camions, la circulació de camions en la planta, la neteja per bufament, el procés de trituració i el procés de garbellament. Per a reduir les emissions de pols, la instal·lació disposa d'instal·lació de reg per aspersió distribuïda en diversos sectors d'actuació manual dotada de punts de reg equipats de clau de tall individual. Les màquines disposen de sistemes per a reduir l'emissió de pols. La instal·lació disposa de màquines impulsades per motors de combustió interna. En el projecte s'estima que aquestes màquines consumeixen 5.000 litres de gasoil anualment i que correspondrà a unes emissions de 4,25 t de CO2, 51 kg de NO2 i 1,27 Kg de SO2.  
Sorolls. L'activitat utilitza màquines sorolloses. En la documentació tècnica s'inclou un estudi acústic i es proposa la realització d'un control de les emissions acústiques i dels nivells de recepció en l'entorn, mitjançant la realització d'auditories acústiques per una entitat col·laboradora de l'Administració en matèria de qualitat ambiental, a l'inici de l'exercici de l'activitat o posada en marxa i, almenys, cada cinc anys o en un termini inferior, si així s'estableix en el procediment en què s'avaluarà l'estudi acústic.  
Vibracions. Les màquines usades en l'activitat disposen de mecanismes per a no transmetre vibracions al sòl.  
- Afeccions al sòl i a l'aigua. Les zones de descàrrega d'RCD estan situades sobre una zona pavimentada impermeable amb sistema de recollida de lixiviats consistent en una reixeta que condueix les aigües a un dipòsit estanc on quedaran retingudes fins a la seua recollida per un gestor autoritzat. Les zones de descàrrega i emmagatzematge de residus vegetals s'impermeabilitzaran i s'adequaran per a la recollida i conducció de possibles lixiviats al dipòsit estanc. Les aigües residuals procedents dels lavabos són assimilables a residus urbans i s'abocaran al clavegueram del polígon. Segons el projecte, les aigües pluvials de la zona no formigonada desembocaran directament al carrer Río Xúquer. Es prendran mesures correctores perquè aquestes aigües siguen tractades convenientment i abocades a la xarxa de clavegueram. El consum d'aigua de procés (aspersió per a evitar la pols) no és un significatiu i no produeix aigües residuals. El projecte inclou mesures de prevenció de la legionel·losi produïda pels aerosols de l'aigua de procés.  
  
- Olors. L'activitat no genera olors  
f) Els riscos d'accidents greus i/o catàstrofes rellevants per al projecte en qüestió, incloent-hi els provocats pel canvi climàtic, de conformitat amb els coneixements científics  
El projecte no té riscos d'accidents greus i/o catàstrofes rellevants. En el cas de condicions climatològiques extremes, les mesures correctores per a evitar la pols poden ser ineficaces, per la qual cosa en aquestes circumstàncies s'ha de detindre la instal·lació. Segons el PATRICOVA està en zona no inundable.  
g) Els riscos per a la salut humana (per exemple, a causa de la contaminació de l'aigua, de l'aire o la contaminació electromagnètica)  
Les potencials molèsties rellevants que pot produir l'activitat són l'emissió de pols i l'emissió de sorolls. No s'estima que puguen generar riscos significatius per a la salut humana.  
2. Ubicació dels projectes  
a) L'ús present i aprovat del sòl.  
L'activitat està situada en un polígon industrial i segons el certificat de compatibilitat emés per l'ajuntament, l'activitat és compatible amb l'ordenament urbanístic. Està situada a menys de 500 m d'una zona urbanitzada residencial, i separada per una franja (carrer Río Xúquer) de sòl forestal no protegit inclòs en el PATFOR. La planta disposa d'accessos pròxims a l'autopista AP-7 i a la carretera CV-920 i accessos a les carreteres CV-940 i CV-905.  
b) L'abundància relativa, la disponibilitat, la qualitat i la capacitat regenerativa dels recursos naturals de la zona i el seu subsol (incloent-hi el sòl, la terra, l'aigua i la biodiversitat).  
L'activitat no consumeix recursos naturals en quantitat rellevant.  
c) La capacitat d'absorció del medi natural.  
L'activitat no se situa en un entorn natural sinó en un medi antropitzat, està en una zona de baixa densitat demogràfica i no afecta paisatges, llocs significatius, patrimoni cultural o masses d'aigua.  
3. Característiques del potencial impacte  
Accidentalment i en cas de fallada o subdimensionament de les accions correctores poden produir-se dos impactes en l'entorn: soroll i emissions de pols.  
El soroll excessiu és fàcilment detectable, només afecta l'entorn pròxim de la instal·lació i desapareix quan la font en deixa d'emetre. Pot produir-se en cas de mal funcionament d'alguna màquina o per xicotetes modificacions de la instal·lació que afecten l'eficàcia de les accions correctores.  
Les emissions de pols poden ser o no detectables fàcilment, depenent de la magnitud i de les grandàries de les partícules. Poden produir-se per avaries en la maquinària emprada, desviacions en el protocol de treball, fallades en el sistema de supressió d'emissions, canvis en la naturalesa del producte processat o per fenòmens atmosfèrics extraordinaris. Les partícules precipitables afecten durant poc de temps a l'activitat de l'entorn pròxim i les partícules de xicoteta grandària romanen més temps en l'atmosfera i poden afectar la salut de la població fins i tot a llargues distàncies. En el cas que les accions correctores adoptades en el projecte resulten insuficients i es produeixen emissions de pols superiors a les admissibles, s'hauran d'adoptar accions correctores addicionals.   
  
Conclusions  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte de planta de tractament d'RCD i restes vegetals al terme municipal de Benijófar constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 9.e de l'annex II.   
L'expedient ha seguit el tràmit d'avaluació d'impacte ambiental simplificada previst en la secció 2a, capítol 2, del títol II, de la Llei 21/2013.   
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.   
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc  
  
  
Primer  
Estimar que el Projecte de planta de tractament d'RCD i restes vegetals al terme municipal de Benijófar, promogut per Contenedores y Grúas Juanmi, SL, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte del document ambiental als termes d'aquest informe, en particular a les condicions i accions correctores següents:  
- De conformitat amb el Reial decret 100/2011, de 28 de gener, haurà de notificar la instal·lació a l'autoritat competent, la qual determinarà si aquesta instal·lació pertany al grup C o al B i imposarà les mesures de funcionament i els controls que s'han de realitzar.  
- Al començament de l'activitat, i almenys cada cinc anys, s'hauran de realitzar auditories acústiques per una entitat col·laboradora de l'Administració en matèria de qualitat ambiental, i fer constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En el cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
- Les zones d'emmagatzematge de matèria vegetal tractada i sense tractar estaran dotades d'un paviment impermeable i disposaran d'un sistema de recollida de lixiviats que seran conduïts a la bassa de lixiviats existent. La zona d'entrada i eixida de vehicles haurà d'estar asfaltarà per a impedir que aquests arrosseguen partícules fora de la instal·lació. La xarxa de recollida de pluvials disposarà d'un sistema de tractament abans de l'abocament a la xarxa de clavegueram per a reduir el contingut en partícules de l'explotació.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 10 de gener de 2022.- El director general de Qualitat i Educació Ambiental: Joan Piquer Huerga.